Hai agora dez anos en Galicia comezaba o segundo curso escolar desde a entrada en vigor de o decreto 124/2007 de promoción do galego no sistema educativo, que desenvolvía de xeitp practicamente literal o estipulado para o ensino no Plan Xeral de Normalización da Lingua Galega (PXNL) aprobado por unanimidade no Parlamento en 2004, aínda con Manuel Fraga na presidencia da Xunta. Nun clima político xeral marcado pola segunda vitoria electoral do PSOE de José Luis Rodríguez Zapatero e a aplicación do novo Estatut de Catalunya, en parte da prensa galega comezaron a xurdir titulares sobre unha asociación chamada Galicia Bilingüe, que prometía "dar mucha guerra" contra unha suposta falta de "liberdade" e o PPdeG virou a súa postura. O decreto, proclamaba, era a vía para "impoñer" o galego.

Este é o marco no que fixo a súa aparición en Galicia a que daquela era unha forza política practicamente inédita fóra de Catalunya: Ciudadanos. Fíxoo na primavera de 2008 para mostrar o seu "total apoio" a Galicia Bilingüe fronte á "ameaza do nacionalismo excluínte contra a liberdade" e contra o que denominaron "galleguización". Pouco despois, en setembro do mesmo ano, a "Federación Norte" do partido volveu pronunciarse en Galicia para "aplaudir" un informe no que o lobby empresarial Club Financeiro de Vigo defendía a tese dunha suposta marcha de empresas de Galicia e outros problemas económicos motivados pola "falta de liberdade" lingüística. O informe, presentado apenas dúas semanas despois da caída de Lehman Brothers, era para Ciudadanos mostra de que o galego tornara nunha "fronteira que dificulta actividades financeiras, económicas e comerciais".

Manifestación preelectoral

Albert Rivera sumárase á manifestación contra a política lingüística da Xunta en 2008 xunto a múltiples dirixentes do PPdeG, cuxa vitoria en 2009 fora aplaudida por Ciudadanos

Con este pano de fondo chegou a carreira cara ás eleccións galegas de 2009, nas que a guerra lingüística era unha das bandeiras do PP. O 8 de febreiro, ás portas da campaña electoral, Galicia Bilingüe convocou unha manifestación en Santiago contra a política lingüística da Xunta e Ciudadanos apresurouse para sumarse: "Este é un problema nacional", afirmara nun comunicado no que aseguraba ademais que en Galicia "empresarios e comerciantes" xa non eran "libres usar a lingua que prefiran nos seus negocios".